钦定古今图书集成/明伦汇编/闺媛典/第032卷 > 赵孝妇
## 钦定古今图书集成/明伦汇编/闺媛典/第032卷 > 赵孝妇

按《元史列女传》：“赵孝妇，德安应城人。早寡，事姑孝，家
贫，佣织于人，得美食必持归奉姑，自啖麤粝不厌。尝
念姑老，一旦有不讳，无由得棺，乃以次子鬻富家，得
钱百缗，买杉木治之，棺成，置于家。南邻失火，时南风
烈甚，火势及孝妇家，孝妇亟扶姑出避，而棺重不可
移，乃抚膺大哭曰：‘吾为姑卖儿得棺，无能为我救之
者，苦莫大焉’。”言毕，风转而北，孝妇家得不焚。人以为
孝感所致。